b'\n_START_ARTICLE_\nMula\n_START_SECTION_\nMaantiede ja ilmasto\n_START_PARAGRAPH_\nMula sijaitsee Murcian alueen keskiosassa noin 300 metri\xc3\xa4 merenpinnan yl\xc3\xa4puolella ja se on comarca del R\xc3\xado Mula -aluehallintoyksik\xc3\xb6n keskuskaupunki. Hallintoyksik\xc3\xb6n v\xc3\xa4kiluku on noin 25\xc2\xa0000._NEWLINE_Mulan osa-alueita ovat Fuente Librilla, Y\xc3\xa9char, Los Ba\xc3\xb1os de Mula, Puebla de Mula, Casas Nuevas ja el Ni\xc3\xb1o de Mula._NEWLINE_Mulassa vallitsee v\xc3\xa4limerellinen puolikuiva ilmasto. Azorien korkeapaineet (Anticicl\xc3\xb3n de las Azores) vaikuttavat alueen s\xc3\xa4\xc3\xa4tilaan tuoden mukanaan aurinkoista ja l\xc3\xa4mmint\xc3\xa4 s\xc3\xa4\xc3\xa4t\xc3\xa4. Vuotuinen sadem\xc3\xa4\xc3\xa4r\xc3\xa4 on 340 mm ja keskil\xc3\xa4mp\xc3\xb6tila 18,2 \xc2\xb0C. Talvet ovat verraten leutoja ja kes\xc3\xa4t kuumia. L\xc3\xa4mp\xc3\xb6tilan vaihteluv\xc3\xa4li tammikuussa on keskim\xc3\xa4\xc3\xa4rin 4 \xc2\xb0C...16 \xc2\xb0C ja elokuussa 20 \xc2\xb0C...34 \xc2\xb0C. Kuumimpana vuodenaikana yli 40 \xc2\xb0C:n l\xc3\xa4mp\xc3\xb6tilat eiv\xc3\xa4t ole lainkaan harvinaisia._NEWLINE_Solaarinen keskip\xc3\xa4iv\xc3\xa4 on Mulassa kes\xc3\xa4aikaan vasta kello 14:n j\xc3\xa4lkeen. Auringon kulma on kes\xc3\xa4\xe2\x80\x93hein\xc3\xa4kuussa korkeimmillaan 70...75 astetta, jolloin UV-indeksi on etenkin varjottomilla paikoilla suhteellisen korkea._NEWLINE_Mulan alueelle ovat tyypillisi\xc3\xa4 ainavihannat kasvit. Alueen kasvit ovat sopeutunut kuivuuteen ulottamalla juurensa syv\xc3\xa4lle maaper\xc3\xa4\xc3\xa4n. Tammet ovat yleisi\xc3\xa4, eritoten rautatammi ja korkkitammi. My\xc3\xb6s \xc3\xb6ljypuu ja johanneksenleip\xc3\xa4puu ovat tavanomaisia.\n_START_SECTION_\nHistoria\n_START_PARAGRAPH_\nCueva de Ant\xc3\xb3n -nimisest\xc3\xa4 luolasta on l\xc3\xb6ydetty merkkej\xc3\xa4 asutuksesta, joka on ajoitettu keskipaleoliittiselle kaudelle yli nelj\xc3\xa4nkymmenen tuhannen vuoden taakse. Maanviljelyksen kannalta suotuisilta alueilta on l\xc3\xb6ytynyt j\xc3\xa4lki\xc3\xa4 kivikautisesta asutuksesta ja El Milano -nimisess\xc3\xa4 paikassa on pronssikautista kalliotaidetta._NEWLINE_Iberien kauden esineist\xc3\xb6\xc3\xa4 Mulasta on l\xc3\xb6ydetty runsaasti. Roomalaiselta kaudelta on l\xc3\xb6ydetty erin\xc3\xa4isi\xc3\xa4 kyli\xc3\xa4, joista huomattavin on Los Villaricos. 700-luvulla alkanut muslimien valtakausi puolestaan toi mukanaan arabivaikutteita; reconquista saavutti Mulan seudun 1200-luvulla ja muslimit v\xc3\xa4istyiv\xc3\xa4t kristittyjen vallatessa takaisin alueitaan Iberian niemimaalla._NEWLINE_1500-luku oli Mulan kasvun ja laajentumisen aikaa, kun taas seuraava vuosisata oli jopa katastrofaalinen kulkutauteineen ja v\xc3\xa4est\xc3\xb6katoineen. 1700-luku oli j\xc3\xa4lleen kukoistuksen aikaa, tuolloin rakennettiin runsaasti ja parannettiin yhteyksi\xc3\xa4 Murciaan ja Caravacaan. 1800- ja 1900-luvuilla sitrushedelm\xc3\xa4t valtasivat alaa maataloudessa; teollisuus ja liikenneyhteydet kehittyiv\xc3\xa4t voimakkaasti, joskin poliittinen ep\xc3\xa4vakaus ja sodat horjuttivat kehityst\xc3\xa4 tuon tuosta._NEWLINE_2000-luvulle tultaessa Mulasta on kehittynyt osa l\xc3\xa4heisen Murcian esikaupunkivy\xc3\xb6hykett\xc3\xa4. Kaupungin it\xc3\xa4osaan avattiin teollisuusalue El Arreaque 2000-luvun alussa.\n_START_SECTION_\nN\xc3\xa4ht\xc3\xa4vyyksi\xc3\xa4\n_START_PARAGRAPH_\nMulan n\xc3\xa4ht\xc3\xa4vyyksi\xc3\xa4 ovat muun muassa Castillo de los V\xc3\xa9lez ja Iglesia de San Miguel.\n_START_SECTION_\nKuuluisuuksia\n_START_PARAGRAPH_\nMulan kuuluisuuksia ovat muun muassa kirjailija Gin\xc3\xa9s P\xc3\xa9rez de Hita (1544\xe2\x80\x931613), py\xc3\xb6r\xc3\xa4ilij\xc3\xa4 Luis Le\xc3\xb3n S\xc3\xa1nchez sek\xc3\xa4 jalkapalloilijat Pedro Le\xc3\xb3n ja Javi Garc\xc3\xada.'